b'\n_START_ARTICLE_\nKarl M\xc3\xbcller-Berghaus\n_START_PARAGRAPH_\nKarl M\xc3\xbcller-Berghaus (alk. M\xc3\xbcller; 14. huhtikuuta 1829 Braunschweig \xe2\x80\x93 11. marraskuuta 1907 Stuttgart) oli saksalainen viulisti, kapellimestari ja s\xc3\xa4velt\xc3\xa4j\xc3\xa4, joka ty\xc3\xb6skenteli Suomessa Turun Soitannollisen Seuran orkesterin kapellimestarina 1886\xe2\x80\x931895 ja s\xc3\xa4velsi ensimm\xc3\xa4isen Kalevala-aiheisen oopperan Die Kalewainen in Pochjola._NEWLINE_Karl M\xc3\xbcller syntyi musiikkisukuun, ja h\xc3\xa4n soitti ensiviulua niin kutsutussa nuoremmassa M\xc3\xbcller-jousikvartetissa, jonka h\xc3\xa4n muodosti veljiens\xc3\xa4 kanssa. H\xc3\xa4n ty\xc3\xb6skenteli viulistina ja kapellimestarina eri puolilla Saksaa (Rostockissa, Wiesbadenissa, Stuttgartissa, Hampurissa) ja ulkomailla (Nizzassa, Turussa)._NEWLINE_M\xc3\xbcller-Berghausin s\xc3\xa4vellystuotantoon kuuluu muun muassa kaksi jousikvartettoa, sinfonia, kantaatti Jeftan tyt\xc3\xa4r sek\xc3\xa4 Suomessa s\xc3\xa4velletty ooppera Die Kalewainen in Pochjola._NEWLINE_Nimi Berghaus on M\xc3\xbcllerin vaimon laulaja Elviran tytt\xc3\xb6nimi.'